ไทยพาณิชย์สร้างตัวแทนรับธุรกิจแบงก์
ไทยพาณิชย์ประกันชีวิตลุยปั้นตัวแทนต่อ 1.1 หมื่นคน ขายผ่านสาขาแบงก์แม่ รับธุรกิจใหม่
28 เม.ย. 2555

ไทยพาณิชย์ประกันชีวิตลุยปั้นตัวแทนต่อ 1.1 หมื่นคน ขายผ่านสาขาแบงก์แม่ รับธุรกิจใหม่
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า บริษัทยังคงมีแผนขยายช่องทางขายผ่านธนาคาร หรือแบงก์แอสชัวรันส์ ให้ได้เพิ่มขึ้นอย่างต่อเนื่อง โดยในปีนี้มีแผนที่จะอบรมพนักงานธนาคารไทยพาณิชย์ให้ได้รับใบอนุญาตนายหน้าประกันชีวิตจำนวน 1.1 หมื่นคน แบ่งเป็นการฝึกอบรมเพื่อให้ได้ใบอนุญาตใหม่ 4,500 คน ส่วนอีก 6,500 คน จะเป็นการอบรมเพื่อต่อใบอนุญาต
นอกจากนี้ ยังมีอีก 9,000 คน ที่ต้องมีการเพิ่มความรู้และพัฒนาทักษะการขายเพื่อให้ขายแบบประกันที่สอดคล้องกับทิศทางธุรกิจของธนาคารไทยพาณิชย์ได้ โดยเฉพาะกลุ่มเอสเอ็มอีและการบริหารเรื่องภาษีให้กับลูกค้า
ทั้งนี้ ช่องทางแบงก์แอสชัวรันส์ ยังสร้างรายได้หลักให้กับบริษัท โดยไตรมาสแรกที่ผ่านมามีเบี้ยรับปีแรก 3,769 ล้านบาท เพิ่มขึ้นจากช่วงเดียวกันของปีก่อน 27% มาจากแบงก์แอสชัวรันส์ 3,332 ล้านบาท ช่องทางธุรกิจเฉพาะ 272 ล้านบาท และช่องทางตัวแทน 165 ล้านบาท โดยมีเบี้ยต่ออายุ 5,992 ล้านบาท เพิ่มขึ้น 19% และมีเบี้ยรับรวม 9,617 ล้านบาท เพิ่มขึ้น 33%
“ไตรมาสแรกที่ผ่านมาเบี้ยที่ผ่านแบงก์ไทยพาณิชย์ก็เพิ่มขึ้นเฉลี่ย 6 หมื่นบาทต่อกรมธรรม์ จากปี 2554 อยู่ที่ 5 หมื่นบาทต่อกรมธรรม์ ซึ่งในไตรมาส 3 นี้จะมีแบบประกันใหม่เพื่อมาขายให้กับลูกค้าธุรกิจของแบงก์ไทยพาณิชย์อีกโดยเฉพาะ” นายวิพล กล่าว